WTI ร่วงแตะ 92.61 เหรียญ กังวลเศรษฐกิจจีนซบเซา กระทบอุปสงค์น้ำมัน
WTI ร่วงแตะ  92.61 เหรียญ กังวลเศรษฐกิจจีนซบเซา กระทบอุปสงค์น้ำมัน หลังภาคบริการจีนเดือนก.ย.หดตัวเป็นครั้งแรกในรอบ 4 เดือน
WTI ร่วงแตะ  92.61 เหรียญ กังวลเศรษฐกิจจีนซบเซา กระทบอุปสงค์น้ำมัน หลังภาคบริการจีนเดือนก.ย.หดตัวเป็นครั้งแรกในรอบ 4 เดือน
10 ต.ค. 2565

ผู้สื่อข่าวรายงานว่าสัญญาน้ำมันดิบล่วงหน้า WTI ปรับตัวลงในวันนี้(10 ต.ค.65) โดยนักลงทุนกังวลว่า การชะลอตัวของเศรษฐกิจจีน ซึ่งเป็นผู้นำเข้าน้ำมันรายใหญ่ที่สุดของโลก จะส่งผลกระทบต่ออุปสงค์น้ำมันในตลาด
โดย ณ เวลา 21.13 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย. ซึ่งมีการซื้อขายที่ตลาด NYMEX ลบ 0.03 ดอลลาร์ หรือ 0.03% สู่ระดับ 92.61 ดอลลาร์/บาร์เรล
ทั้งนี้ ภาคบริการของจีนหดตัวลงในเดือนก.ย.เป็นครั้งแรกในรอบ 4 เดือน โดยได้รับผลกระทบจากมาตรการควบคุมโควิด-19 อย่างเข้มงวด ซึ่งได้กระทบต่ออุปสงค์และความเชื่อมั่นทางธุรกิจ
นอกจากนี้ การชะลอตัวของจีน ซึ่งเป็นประเทศที่บริโภคน้ำมันรายใหญ่เป็นอันดับ 2 ของโลก รองจากสหรัฐ ได้สร้างความกังวลมากขึ้นเกี่ยวกับการเกิดภาวะเศรษฐกิจถดถอยทั่วโลก หลังจากที่ถูกกดดันอยู่ก่อนแล้วจากการที่ธนาคารกลางทั่วโลกเร่งปรับขึ้นอัตราดอกเบี้ยเพื่อสกัดเงินเฟ้อ
ประธานาธิบดีโจ ไบเดน ผุ้นำสหรัฐ ประกาศก่อนหน้านี้ว่า สหรัฐจะระบายน้ำมันจากคลังสำรองทางยุทธศาสตร์ (SPR) อีก 10 ล้านบาร์เรลในเดือนพ.ย.เพื่อสกัดการพุ่งขึ้นของราคาน้ำมัน หลังกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติปรับลดกำลังการผลิตครั้งใหญ่เมื่อสัปดาห์ที่แล้ว